CELEX: 32012H0724(07)
Language: da
Date: 2012-07-10 00:00:00
Title: Rådets henstilling af 10. juli 2012 om Estlands nationale reformprogram for 2012 og med Rådets udtalelse om Estlands stabilitetsprogram for 2012-2015

24.7.2012   
            
            
               DA
            
            
               Den Europæiske Unions Tidende
            
            
               C 219/25
            
         RÅDETS HENSTILLING
   af 10. juli 2012
   om Estlands nationale reformprogram for 2012 og med Rådets udtalelse om Estlands stabilitetsprogram for 2012-2015
   2012/C 219/07
   RÅDET FOR DEN EUROPÆISKE UNION,
   som henviser til traktaten om Den Europæiske Unions funktionsmåde, særlig artikel 121, stk. 2, og artikel 148, stk. 4,
   som henviser til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 2,
   som henviser til henstilling fra Europa-Kommissionen,
   som henviser til konklusioner fra Det Europæiske Råd,
   som henviser til udtalelse fra Beskæftigelsesudvalget,
   som har hørt Det Økonomiske og Finansielle Udvalg, og
   som tager følgende i betragtning:
   
               (1)
            
            
               Den 26. marts 2010 godkendte Det Europæiske Råd Kommissionens forslag til en ny strategi for vækst og beskæftigelse, Europa 2020, baseret på en øget samordning af de økonomiske politikker, som fokuserer på nøgleområder, hvor der skal gøres en særlig indsats for at styrke Europas potentiale for bæredygtig vækst og konkurrenceevne.
            
         
               (2)
            
            
               Rådet vedtog den 13. juli 2010 en henstilling om de overordnede retningslinjer for medlemsstaternes og Unionens økonomiske politikker (2010-2014) og den 21. oktober 2010 en afgørelse om retningslinjer for medlemsstaternes beskæftigelsespolitikker (2), som tilsammen udgør de »integrerede retningslinjer«. Medlemsstaterne blev opfordret til at tage de integrerede retningslinjer i betragtning i deres nationale økonomiske politik og beskæftigelsespolitik.
            
         
               (3)
            
            
               Den 12. juli 2011 vedtog Rådet en henstilling (3) om Estlands nationale reformprogram for 2011 og afgav en udtalelse om Estlands stabilitetsprogram for 2011-2015.
            
         
               (4)
            
            
               Den 23. november 2011 vedtog Kommissionen den anden årlige vækstundersøgelse, som markerede starten på det andet europæiske semester med forudgående og integreret politisk samordning, som er forankret i Europa 2020-strategien. Den 14. februar 2012 vedtog Kommissionen på basis af Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (4) rapporten om varslingsmekanismen, hvori Estland ikke blev udpeget som en af de medlemsstater, for hvilke der ville blive gennemført en dybdegående undersøgelse.
            
         
               (5)
            
            
               Rådet vedtog den 1. december 2011 konklusioner, der opfordrede Udvalget for Social Beskyttelse til i samarbejde med Beskæftigelsesudvalget og andre udvalg at forelægge sine synspunkter vedrørende anbefalede foranstaltninger inden for Europa 2020-politikcyklussen. Disse synspunkter udgør en del af Beskæftigelsesudvalgets udtalelse.
            
         
               (6)
            
            
               Europa-Parlamentet har været behørigt inddraget i Det Europæiske Semester i overensstemmelse med forordning (EF) nr. 1466/97 og vedtog den 15. februar 2012 en beslutning om beskæftigelse og sociale aspekter i den årlige vækstundersøgelse for 2012 og en beslutning om bidraget til den årlige vækstundersøgelse 2012.
            
         
               (7)
            
            
               Den 2. marts 2012 tilsluttede Det Europæiske Råd sig prioriteterne med henblik på sikring af finansiel stabilitet, finanspolitisk konsolidering og tiltag til fremme af vækst. Det understregede behovet for at fortsætte en differentieret og vækstfremmende finanspolitisk konsolidering, genetablere normale lånemuligheder i økonomien, fremme vækst og konkurrenceevne, håndtere arbejdsløsheden og de sociale konsekvenser af krisen og at modernisere den offentlige forvaltning. Det opfordrede medlemsstaterne til at gennemføre Rådets landespecifikke henstillinger for 2011 og omsætte disse prioriteter til konkrete foranstaltninger, som kan indgå i deres stabilitets- eller konvergensprogrammer og i deres nationale reformprogrammer.
            
         
               (8)
            
            
               Den 2. marts 2012 opfordrede Det Europæiske Råd tillige de medlemsstater, der deltager i europluspagten, til at fremlægge deres tilsagn i så god tid, at de kan indgå i deres stabilitets- eller konvergensprogrammer og nationale reformprogrammer.
            
         
               (9)
            
            
               Den 26. april 2012 forelagde Estland sit stabilitetsprogram for perioden 2012-2015 og sit nationale reformprogram for 2012. For at tage hensyn til de indbyrdes sammenhænge mellem de to programmer er de blevet vurderet sammen.
            
         
               (10)
            
            
               Baseret på vurderingen af stabilitetsprogrammet i henhold til artikel 5, stk. 1, i forordning (EF) nr. 1466/97 er Rådet af den opfattelse, at det makroøkonomiske scenarie, der danner grundlag for de budgetmæssige fremskrivninger i programmet, er realistisk i 2012-2013, hvor væksten i BNP forventes til et gennemsnit på 2,4 %. Kommissionen tjenestegrenes prognose fra foråret 2012 forudser en vækst i BNP på 3,8 % i 2013. Den budgetstrategi, der er skitseret i programmet, har til formål at sikre en holdbar finanspolitik, der fremmer en afbalanceret vækst ved at nå et strukturelt overskud, samtidig med at der er tilstrækkelige finanspolitiske stødpuder og skattebyrden på arbejde sættes ned. Strategien sigter også mod at opfylde kravene i stabilitets- og vækstpagten. Stabilitetsprogrammet tilstræber at nå et bedre resultat end den mellemfristede budgetmålsætning om et strukturelt overskud fra og med 2013.
               Den mellemfristede budgetmålsætning afspejler kravene i stabilitets- og vækstpagten. På basis af den (genberegnede) strukturelle budgetsaldo (5) vil vækstraten for de offentlige udgifter, efter indregning af diskretionære foranstaltninger på indtægtssiden, inden udgangen af 2015 overholde udgiftsbenchmarket i stabilitets- og vækstpagten. Sideløbende stiler stabilitetsprogrammet efter at opnå samlede overskud fra 2014. Gældskvoten ligger et godt stykke under 60 % af BNP, og ifølge programmet forventes den at falde efter 2013 til ca. 10 % i 2015.
            
         
               (11)
            
            
               Estland opnåede et betydeligt budgetoverskud i 2011. Den økonomiske vækstrate for 2012, der forudses i Kommissionens tjenestegrenes prognose fra foråret 2012, er noget lavere end i 2011, idet den falder fra 7,6 % til 1,6 %, og der er derfor behov for øget kontrol med udgiftseffektiviteten. Estland har planer om at indføre en strukturel budgetregel i 2012 som støtte til at kontrollere udgifterne. Så snart budgetreglen er på plads, bør den suppleres med en stramning af de bindende elementer i de flerårige udgiftsmål. Estland har altså delvist gennemført henstillingen fra 2011 på dette område.
            
         
               (12)
            
            
               For så vidt angår arbejdsmarkedet er der gjort en række tiltag inden for beskatning af arbejde. Incitamenterne til at arbejde kan dog forbedres, ved at der tages hånd om den stigende tendens til at modtage invaliditets- og uarbejdsdygtighedsydelser samt ved at gøre det rentabelt for de lavt- og højtlønnede, der modtager arbejdsløsheds- og forældreydelser at arbejde. Mens der er gjort lovende tiltag for at nedbringe den høje arbejdsløshed, er langtidsledigheden og arbejdsløsheden blandt unge stadig høj. Det resulterer i, at fattigdomsrisikoen for børn i arbejdsløse husholdninger er voksende, og det problem skal håndteres ved hjælp af effektive sociale tjenesteydelser, herunder også familieydelser. Selve familiestøtten kunne gøres mere effektiv på en budgetneutral måde, hvis forældre- og familieydelserne blev målrettet bedre, og de ineffektive børnerelaterede skattefritagelser blev afskaffet.
            
         
               (13)
            
            
               Foranstaltningerne i den nationale handlingsplan for energieffektivitet er stadig ikke tilstrækkelige på grund af den nuværende tendens til skift i transportform, der går væk fra den offentlige transport. Parken af nye biler i Estland er den mest energiintensive i hele EU. Afgifterne på brændstof er ikke høje nok til at ændre ved forbrugsmønstrene. Implementeringen i national ret af flere energirelaterede EU-direktiver er endnu ikke fuldført. Estland har stadig behov for at diversificere sin energiforsyning. Elektricitetsinfrastrukturen kan opgraderes ved at integrere mere vindenergi.
            
         
               (14)
            
            
               Kvaliteten af og mulighederne for erhvervsuddannelse er blevet betydelig bedre, og der er planlagt flere moderniseringstiltag i 2012-2013. Overgangen fra almen uddannelse til erhvervsuddannelse bør dog forbedres, og en større udbredelse af flere arbejdsbaserede ordninger bør overvejes. Deltagelsen i livslang læring forbedres langsomt, men der er stadig ikke nok fokus på lavt kvalificerede arbejdstagere. Der er vedvarende problemer med at afstemme uddannelsesresultaterne med behovene på arbejdsmarkedet. Desuden er der behov for en hurtig reform af uddannelserne på gymnasialt niveau samt for yderligere forbedringer af de uddannelser, der tilbydes af lokale myndigheder. Samtidig er samarbejdet mellem erhvervssektoren og de højere uddannelsesinstitutioner fortsat dårligt, mens den vidensintensive del af den private sektor bør udvikles yderligere.
            
         
               (15)
            
            
               For at afspejle den faldende demografiske tendens og sikre en afbalanceret og konkurrencedygtig regional udvikling er der behov for, at de regionale forvaltningers finansielle holdbarhed sikres, samtidig med at de offentlige tjenester forbedres på lokalt plan og de forholdsvis spredte ressourcer udnyttes bedre. De fleste lokale myndigheder har på grund af deres beskedne størrelse svært ved at tilbyde alle de nødvendige sociale, sundhedsmæssige, arbejdsmarkedsrelaterede, transportmæssige og uddannelsesmæssige tjenester.
            
         
               (16)
            
            
               Estland har givet en række tilsagn inden for rammerne af europluspagten. Disse tilsagn og gennemførelsen af de tilsagn, der blev afgivet i 2011, vedrører fremme af beskæftigelsen, forbedring af konkurrenceevnen og styrkelse af de offentlige finansers holdbarhed. Kommissionen har vurderet gennemførelsen af tilsagnene givet inden for rammerne af europluspagten. Der er taget hensyn til resultaterne af denne vurdering i henstillingerne.
            
         
               (17)
            
            
               Som led i Det Europæiske Semester har Kommissionen gennemført en omfattende analyse af Estlands økonomiske politik. Den har vurderet stabilitetsprogrammet og det nationale reformprogram. Kommissionen har ikke blot taget hensyn til deres relevans for en holdbar finanspolitik og socioøkonomisk politik i Estland, men også til, i hvor høj grad de er i overensstemmelse med EU's regler og retningslinjer, da der er behov for at styrke Unionens samlede økonomiske styring, ved at der fra EU-niveau gives input til kommende nationale beslutninger. Kommissionens henstillinger inden for rammerne af Det Europæiske Semester er afspejlet i henstilling 1-5 nedenfor.
            
         
               (18)
            
            
               På baggrund af denne vurdering har Rådet gennemgået stabilitetsprogram, og Rådets udtalelse (6) afspejles særligt i henstilling 1 nedenfor,
            
         HENSTILLER, at Estland i perioden 2012-2013 træffer foranstaltninger med henblik på at:
   
               1)
            
            
               bevare en sund budgetstilling ved at gennemføre budgetplanerne som planlagt og sikre, at den mellemfristede budgetmålsætning nås senest i 2013, og at udgiftsbenchmarket overholdes. Supplere den planlagte budgetregel med mere bindende flerårige udgiftsregler under de mellemfristede budgetrammer, fortsat øge de offentlige udgifters effektivitet og gennemføre foranstaltninger med henblik på bedre overholdelse af skattereglerne
            
         
               2)
            
            
               forbedre incitamenterne til at arbejde ved at rationalisere socialsikringssystemet og øge fleksibiliteten i tildelingen af invaliditets-, arbejdsløsheds- og familieydelser, samtidig med at der sikres en passende social beskyttelse. Forbedre tilvejebringelsen af sociale tjenester, samtidig med at familie- og forældreydelserne fordeles bedre, og de forvridende børnerelaterede skattefradrag fjernes. Øge de unges og de langtidslediges deltagelse på arbejdsmarkedet
            
         
               3)
            
            
               koble uddannelse bedre sammen med behovene på arbejdsmarkedet og forbedre samarbejdet mellem erhvervslivet og den akademiske verden. Udvide de lavtkvalificerede arbejdstageres muligheder for at få adgang til livslang læring. Fremme prioriteringen og internationaliseringen af forsknings- og innovationssystemerne
            
         
               4)
            
            
               øge energieffektiviteten, især i bygninger og på transportområdet, og styrke de miljømæssige incitamenter i forbindelse med køretøjer og affald, bl.a. ved at overveje incitamenter som f.eks. beskatning af køretøjer. Fremme anvendelsen af vedvarende energikilder, bl.a. ved at opgradere infrastrukturen og lovgivningen. Fortsætte udviklingen af netværk på tværs af grænserne bør fortsætte, så markedet er mindre isoleret
            
         
               5)
            
            
               fremme den finanspolitiske holdbarhed i kommunerne, samtidig med at de lokale myndigheders effektivitet forbedres, og der sikres en tilstrækkelig ydelse af tjenester, navnlig ved stærkere incitamenter til kommunesammenlægning eller samarbejde på tværs af kommunerne. Relevante reformforslag bør være på plads inden for en rimelig tidshorisont.
            
         
      Udfærdiget i Bruxelles, den 10. juli 2012.
      
         
            På Rådets vegne
         
         V. SHIARLY
         
            Formand
         
      
   
   
      (1)  EFT L 209 af 2.8.1997, s. 1.
   
      (2)  Opretholdt for 2012 ved Rådets afgørelse 2012/238/EU af 26. april 2012 om retningslinjer for medlemsstaternes beskæftigelsespolitikker (EUT L 119 af 4.5.2012, s. 47).
   
      (3)  EUT C 213 af 20.7.2011, s. 5.
   
      (4)  EUT L 306 af 23.11.2011, s. 25.
   
      (5)  Den konjunkturkorrigerede saldo eksklusive engangsforanstaltninger og midlertidige foranstaltninger som genberegnet af Kommissionens tjenestegrene på basis af oplysningerne i programmet og ved hjælp af den i fællesskab aftalte metode.
   
      (6)  I henhold til artikel 5, stk. 2, i forordning (EF) nr. 1466/97.